Batu Uban

Batu Uban ialah sebuah kawasan kejiranan kediaman dalam bandar raya George Town di negeri Pulau Pinang, Malaysia. Ia terletak kira-kira  di selatan pusat bandaraya. Batu Uban diasaskan oleh masyarakat Minangkabau pada awal abad ke-18, dan dianggap sebagai penempatan Melayu tertua di Pulau Pinang.

Sejak akhir abad ke-20, Batu Uban telah mengalami pemodenan pesat, dengan pembangunan kediaman bertingkat tinggi yang kini menghiasi kawasan tersebut.

 Sejarah 
Penubuhan Batu Uban dikaitkan dengan dua individu daripada etnik Minangkabau dari Sumatera, iaitu Haji Muhammad Salleh (juga dikenali sebagai Nakhoda Intan) dan Jenaton Raja Labu. Pada tahun 1734, Haji Muhammad Salleh bersama pengikutnya telah tiba di kawasan tersebut dan membina sebuah masjid yang dinamakan Masjid Jamek; masjid ini juga merupakan masjid tertua di Pulau Pinang. Kampung nelayan yang mereka dirikan turut berkembang di sekitar masjid tersebut.

Pada tahun 1749, Dato' Jenaton Raja Labu dari Pagarruyung telah dianugerahkan sebidang tanah seluas  di Batu Uban oleh Kesultanan Kedah, sebagai ganjaran atas bantuannya menggagalkan serangan Siam ke atas Kedah; ketika itu, Pulau Pinang masih merupakan sebahagian daripada negeri Kedah. Jenaton bersama kira-kira 90 orang pengikutnya kemudiannya berpindah ke Batu Uban, dan mengusahakan tanah tersebut sebagai ladang kelapa dan tebu. Beliau juga dikatakan telah memainkan peranan penting dalam penyebaran Islam dalam penempatan baharu itu.

Penubuhan Batu Uban oleh masyarakat Minangkabau antara tahun 1734 hingga 1749 menjadikannya penempatan Melayu tertua di Pulau Pinang, iaitu lebih awal daripada ketibaan Kapten Francis Light ke pulau tersebut pada tahun 1786. Namun begitu, pembangunan ketara di Batu Uban hanya bermula pada lewat abad ke-20. Pembinaan Jambatan Pulau Pinang di utara Batu Uban pada tahun 1980-an dan seterusnya, Lebuhraya Tun Dr Lim Chong Eu yang menghubungkan kawasan pesisir Batu Uban, telah mencetuskan pembangunan Batu Uban sebagai kawasan perumahan mewah.
 Pengangkutan 
Laluan bas Rapid Penang bernombor 301, 302, 303 dan 304 melalui kawasan sepanjang Jalan Sultan Azlan Shah, yang merupakan sempadan barat kawasan kejiranan Batu Uban. Laluan-laluan ini menghubungkan Batu Uban dengan pusat bandaraya di utara serta destinasi lain seperti Bukit Jambul, Bayan Baru, Bayan Lepas dan Batu Maung.

Selain itu, Batu Uban yang terletak betul-betul di sebelah selatan Jambatan Pulau Pinang turut mudah diakses oleh para pemandu dari tanah besar Semenanjung Malaysia.

 Rujukan 

Kategori:Bandar di Pulau Pinang
Kategori:Kejiranan di George Town, Pulau Pinang